Predkladacia správa

	Návrh nariadenia vlády SR (nové znenie) sa predkladá v súvislosti s úpravou týždenného pracovného času v ustanovení § 2 ods. 2 zákona Národnej rady Slovenskej republiky č. 90/1996 Z. z. o minimálnej mzde v znení zákona č.   ...../2002 Z. z., ktorý nadväzuje na zákon č. 311/2001 Z. z. Zákonník práce. Novelu zákona o minimálnej mzde schválila Národná rada Slovenskej republiky 3. apríla 2002 s účinnosťou dňom vyhlásenia v Zbierke zákonov. 

Na základe uvedeného sa navrhuje upraviť sumu minimálnej mzdy za každú hodinu odpracovanú zamestnancom tak, aby teraz platná hodinová minimálna mzda ustanovená na 42 a 1/2 hodinový týždenný pracovný čas zodpovedala novo ustanovenému 40 hodinovému týždennému pracovnému času. 
Návrh nariadenia vlády nezakladá nároky na finančné prostriedky zo štátneho rozpočtu ani z rozpočtov obcí a nevyvoláva vplyvy ekonomické, environmentálne ani na zamestnanosť. 
Návrh nariadenia vlády bol predložený na medzirezortné pripomienkové konanie všetkým ministerstvám a ostatným ústredným orgánom štátnej správy, Inštitútu pre aproximáciu práva, Združeniu miest a obcí Slovenska, Konfederácii odborových zväzov SR, Asociácii zamestnávateľských zväzov a združení SR a ďalším celkove 65 pripomienkujúcim miestam. Ani jeden z oslovených subjektov nemal k predloženému materiálu žiadnu zásadnú pripomienku. Pripomienky vo forme odporúčania uplatnila len Národná banka Slovenska a Ministerstvo vnútra SR. 
Návrh nariadenia vlády bol predmetom rokovania Rady hospodárskej a sociálnej dohody SR 22. 2. 2002 a Rada súhlasila s predloženým návrhom bez pripomienok.

Návrh nariadenia vlády bol prerokovaný v Legislatívnej rade vlády SR 19. 3. 2002, ktorá ho odporučila schváliť.  

Návrh nariadenia vlády v pôvodnom znení bol schválený vládou SR 20. marca 2002 s účinnosťou od 1. apríla 2002, avšak s jeho uverejnením sa čakalo na schválenie vyššie uvedenej novely zákona o minimálnej mzde. Keďže táto novela nadobudne účinnosť dňom vyhlásenia v Zbierke zákonov, teda nie v rovnakom termíne ako účinnosť nového Zákonníka práce (1. apríl 2002), prostredníctvom poslaneckého pozmeňovacieho návrhu sa novela doplnila o ustanovenie § 6b. Podľa neho budú zamestnávatelia povinní pri výpočte prípadného doplatku do minimálnej mzdy uplatniť ustanovenia § 5 novely, upravujúceho novým spôsobom vecný obsah mzdovej garancie, prvýkrát za apríl 2002. 

Toto nové znenie návrhu nariadenia vlády obsahuje oproti pôvodnému zneniu navyše ustanovenie čl. I bodu 2, ktorým sa zabezpečí uplatnenie novej výšky hodinovej minimálnej mzdy zamestnávateľmi prvýkrát za apríl 2002.